Fatma Øktem (V), 2014-03-28:
Mange tak, formand.
Jeg vil gerne viderebringe en hilsen fra fru Charlotte Dyremose, der desværre ikke kan være til stede i dag, så min tale vil også være på vegne af Det Konservative Folkeparti.
Først og fremmest vil jeg gerne sige tak til ligestillingsministeren for redegørelsen.
Jeg har igen i år set frem til at læse regeringens kommende initiativer på området.
Jeg vil starte med at rose regeringen.
Jeg vil rose regeringen for at fortsætte VK-regeringens linje på ligestillingsområdet.
Det pudsige er jo, at vi ofte bliver kritiseret for ikke at være ambitiøse på området.
Alligevel er det tydeligt, at det stadig er Venstres politik, der er det bærende element i redegørelsen; det drejer sig om bydelsmøder, rettighedskampagnen, problemknuserne osv. osv.
Men måske skyldes det, at regeringens revolutionerende forslag om øremærket barsel, kvoter til kvinder, kriminalisering af køb af sex ikke længere fylder i idékataloget.
Ministeren har dog tilføjet mange undersøgelser og redegørelser, men jeg må alligevel konkludere, at VK-regeringens ligestillingspolitik nok har været ambitiøs nok til, at regeringen nu vælger at videreføre vores tiltag i vid udstrækning.
Derudover vil jeg også gerne rose ministeren for noget andet.
Jeg vil gerne rose ministeren for at have lyttet til og hørt, hvad jeg sagde ved sidste redegørelsesdebat.
Sidste år opfordrede jeg ministeren til at kigge nærmere på to særlige områder, nemlig forholdene for homoseksuelle i etniske minoritetsmiljøer og ligestillingen i de etniske minoritetsmiljøer.
Med dette års nye initiativer kommer der fokus på de to emner, så så langt, så godt, og et foreløbigt tak herfra.
Nu håber vi bare, at initiativerne også bærer frugt, og det vil jeg helt sikkert holde øje med.
Jeg må dog indrømme, at jeg godt kunne tænke mig, at ministeren var gået en lille smule længere.
Vi ved, at problemerne i de etniske minoritetsgrupper kun stiger, og at flere og flere henvender sig på krisecentrene på grund af den sociale kontrol, der stadig hersker i familierne.
Tidligere var det et problem, som vi kun så hos kvinderne, men nu kan vi se, at de unge mænd også rammes og også henvender sig til krisecentrene.
Det er vi som samfund simpelt hen nødt til at reagere på.
Så selv om ministeren har formået at skabe en form for fokus på homoseksuelle i de etniske minoritetsgrupper og social kontrol, er jeg af den overbevisning, at ministeren med sine tiltag og forslag ikke kommer ind til kernen af, hvad det egentlige problem er.
Min pointe er, at hvis vi vil opnå ligestilling i de etniske minoritetsgrupper og bryde den sociale kontrol, er det ikke nok bare med at informere og undersøge, vi er nødt til at tage fat der, hvor problemet starter, nemlig hjemme i familien.
I mange familier med etnisk baggrund er det normen, at kvinden bliver i hjemmet og passer hus og børn, men det er en norm, som jeg mener afskærer kvinderne fra det danske samfund og de moderne normer, der hører til i et demokrati.
Derfor mener jeg, vi skal have kvinderne i arbejde.
Får vi først dem med, vil de være med til at præge deres børn i den rigtige retning mod bedre integration, mere ligestilling og væk fra den sociale kontrol.
Derfor vil jeg opfordre ministeren til at sætte sig sammen med beskæftigelsesministeren og se på, hvilke reelle muligheder og redskaber der kan skabes for at få de her kvinder i arbejde.
Et andet emne, der fangede min opmærksomhed, da jeg læste redegørelsen, var »Exit Prostitution«.
Ministeren nævner det i redegørelsen – og jeg citerer: »Prostitution generelt er et alvorligt socialt problem, der skal bekæmpes med effektive, målrettede og sammenhængende indsatser.«
Her finder jeg det en smule misvisende, at der så bliver henvist til »Exit Prostitution« som en løsning på området, specielt fordi der endnu ikke er blevet påvist nogen synlig fremgang eller i det mindste ændring for de 28 prostituerede, der er indlemmet i projektet.
Derfor er det også foruroligende, at ministeren bruger »Exit Prostitution« som svar på problemerne, når det kun er 4 ud af 98 kommuner, der reelt er med i projektet.
Det er et projekt, der som bekendt er afsat 46 mio. kr. til.
Jeg ser frem til samrådet i Ligestillingsudvalget den 9. april og håber at få mere klarhed over, hvad dette projekt egentlig har medført.
I samme forbindelse vil jeg nævne, at jeg synes, vi mangler ministerens holdning til Europa-Parlamentets nye anbefaling om brug af den svenske model.
Jeg mener som bekendt, at Danmark bør tage afstand fra EU's indblanding i lovgivning om kriminalisering af køb af sex, men hvad mener ministeren?
Det sidste emne, jeg vil fokusere på, er det ansvar, som vi i Danmark har for at udbrede ligestilling i resten af verden.
Et nyt år er lige begyndt, og der er allerede tre store ligestillings- og menneskerettighedssager.
Den første af de tre sager, jeg tænker på, er Ruslands klapjagt på homoseksuelle.
Det er en sag, der for alvor kom i fokus i forbindelse med OL i Sochi.
Den anden er kriminaliseringen af homoseksuelle i Uganda.
Den tredje er Iraks jaafarilov, der legaliserer ægteskab med piger helt ned til 9-årsalderen.
Det er mig en gåde, at den slags kan forekomme i en moderne globaliseret verden.
Jeg havde håbet, vi var kommet meget længere med ligestilling, også ligestilling på globalt plan.
Heldigvis er Danmark i front, når det gælder ligestilling, og derfor mener jeg også, at vi har et ansvar for at udbrede den.
Vi skal bruge vores viden, vores gennemslagskraft.
I redegørelsen kommer regeringen ind på forskellige udmærkede initiativer til, hvordan Danmark kan påvirke verdens dagsorden inden for ligestilling, men jeg mangler stadig en stærk stemme fra ministeren og regeringen.
Danmark bør klart og tydeligt tage afstand fra lande, der f.eks. udstøder og mishandler deres borgere, fordi de er homoseksuelle, eller de lande, der åbenlyst legaliserer det, vi herhjemme betegner som pædofili.
Jeg glæder mig til at følge regeringens initiativer på ligestillingsområdet, og som altid kommer vi gerne og drøfter løsninger, når og hvis ministeren inviterer os.
Jeg takker hermed for ordet og ser frem til en god debat.